钦定古今图书集成/明伦汇编/闺媛典/第176卷 > 吴一中妻曹氏
## 钦定古今图书集成/明伦汇编/闺媛典/第176卷 > 吴一中妻曹氏

按《汝宁府志》：“曹氏，新蔡都宪西野女，庠生吴一中妻。
一中患疾，曹涕泣不食，誓同死。时曹已育一女，且有
娠，一中慰之曰：‘倘生男，庶存宗祀’。次年一中殁，已而
氏果生男，乃强食不死。后子女复相继夭，翁姑欲嫁
之，氏剪发誓死，人不敢复言。又十一年，翁姑并丧，遂
依兄弟，静坐一室，中悬苏武画像，以励晚节。日所食不问美恶，虽童稚不得入。地有纤尘，必汲水以涤，而
言笑罕闻，面色如土。久之，神思莹澈，暗室能睹蚁行。
一日，偕其兄往尼庵，谓兄曰：“吾殆死矣。吾夫家子侄，
流落不知所归，死于兄家，非礼也。”遂止不归。兄骇其
语而未之信。及明日再往，则果逝矣，时年五十三。兄
为合葬于一中之圹。